คลังเลี่ยงลดภาษีอุ้มดีเซล30บาท
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — กรณ์ปัดลดภาษีอุ้มราคาน้ำมันดีเซลไม่ให้ทะลุ 30 บาท
นายกรณ์ จาติกวณิช รมว.คลัง เปิดเผยว่า ขณะนี้กระทรวงพลังงานมีมาตรการที่จะดูแลราคาน้ำมันดีเซลไม่ให้ขึ้นไปเกินกว่าลิตรละ 30 บาทอยู่แล้ว และกระทรวงพลังงานยังไม่มีหนังสือเป็นทางการที่จะให้กระทรวงการคลังลดภาษีสรรพสามิตน้ำมันดีเซล เพื่อทำให้ราคาน้ำมันลดลงแต่อย่างไร
ขณะที่นายอารีพงศ์ ภู่ชอุ่ม อธิบดีกรมสรรพสามิต กล่าวว่า ยังไม่ได้มีการหารือลดภาษีสรรพสามิตน้ำมันดีเซลที่ปัจจุบันจัดเก็บอยู่ลิตรละประมาณ 3 บาท กับผู้บริหารกระทรวงการคลัง ซึ่งการลดภาษีต้องถือเป็นเรื่องนโยบายและที่ผ่านมารัฐบาลก่อนหน้านี้เคยลดภาษีสรรพสามิตน้ำมันเหลือเกือบ 0% โดยในตอนนั้นราคาน้ำมันดิบในตลาดโลกอยู่ที่ 100 เหรียญสหรัฐต่อบาร์เรล แต่ตอนนี้มันดิบในตลาดโลกอยู่ที่ประมาณ 7980 เหรียญสหรัฐต่อบาร์เรล และหากมีการลดภาษีสรรพสามิตน้ำมันดีเซลจะส่งผลกระทบกับการเก็บรายได้แน่นอน
สำหรับผลการเก็บภาษีของกรมสรรพสามิตในรอบ 6 เดือนของปีงบประมาณ มีจำนวน 3.97 หมื่นล้านบาท เกินเป้าที่ตั้งไว้ 1.39 หมื่นล้านบาท การเก็บภาษีสรรพสามิตน้ำมันถึง 6,250 ล้านบาท 
ก่อนหน้านี้ นายพรชัย รุจิประภา ปลัดกระทรวงพลังงาน กล่าวว่า ขณะนี้ราคาน้ำมันยังผันผวนต่อเนื่องตามราคาน้ำมันในตลาดโลก โดยเฉพาะราคาน้ำมันดีเซลที่ล่าสุดอยู่ที่ระดับ 29.89 บาท/ลิตร และมีโอกาสที่ราคาน้ำมันจะปรับขึ้นอีกจนทำให้ราคาทะลุ 30 บาท/ลิตร ซึ่งเป็นห่วงว่าจะกระทบกับประชาชน เครื่องมือที่จะช่วยดูแลราคาได้ดีคือการปรับลดภาษีน้ำมัน แต่ก็ขึ้นอยู่กับการตัดสินใจของกระทรวงการคลัง